32006D0409
L 159/15
JURNALUL OFÍCIAL AL UNIUNII EUROPENE
DECIZIA COMISIEI
din 9 iunie 2006
de autorizare a statelor membre să prelungească autorizațiile provizorii acordate pentru noua substanță activă profoxidim
[notificată cu numărul C(2006) 1632]
(Text cu relevanță pentru SEE)
(2006/409/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), în special articolul 8 alineatul (1) al patrulea paragraf,
întrucât:
(1)
În conformitate cu articolul 6 alineatul (2) din Directiva 91/414/CEE, Spania a primit, în martie 1998, o solicitare de la BASF AG de înscriere a substanței active profoxidim (vechea denumire: clefoxidim, BAS 625H) în anexa I la Directiva 91/414/CEE. Decizia 1999/43/CE a Comisiei (2) a confirmat că dosarul este complet și că poate fi considerat ca îndeplinind, în principiu, prevederile în materie de date și informații prevăzute în anexa II și în anexa III la directiva menționată anterior.
(2)
Confirmarea conformității dosarului era necesară pentru a permite examinarea sa detaliată și a oferi statelor membre posibilitatea de a acorda autorizații provizorii cu o durată de cel mult trei ani pentru produsele fitosanitare care conțin substanța activă în cauză, în conformitate cu normele stabilite la articolul 8 alineatul (1) din Directiva 91/414/CEE, în special cu cea privind evaluarea detaliată a substanței active și a produsului fitosanitar în sensul prevederilor stabilite prin directivă.
(3)
Efectele acestei substanțe active asupra sănătății umane și a mediului au fost evaluate în conformitate cu dispozițiile articolului 6 alineatele (2) și (4) din Directiva 91/414/CEE, pentru utilizările propuse de solicitant. Statul membru raportor a prezentat Comisiei proiectul de raport de evaluare la 28 martie 2001.
(4)
În urma prezentării proiectului de raport de evaluare de către statul membru raportor, s-a considerat necesar ca solicitantul să furnizeze informații suplimentare și ca statul membru raportor să examineze aceste informații și să transmită evaluarea sa. Din acest motiv, examinarea dosarului este încă în curs și nu se va putea încheia evaluarea în termenele prevăzute de Directiva 91/414/CEE.
(5)
Dat fiind că evaluarea nu a evidențiat nici un motiv de preocupare imediată la acea dată, este necesar să se permită statelor membre să prelungească cu o perioadă de douăzeci și patru de luni autorizațiile provizorii acordate pentru produsele fitosanitare care conțin substanța activă în cauză, în conformitate cu dispozițiile articolului 8 din Directiva 91/414/CEE, pentru ca evaluarea dosarului să poată fi continuată. S-a prevăzut ca evaluarea și procesul de luare de decizie privind o eventuală înscriere a profoxidimului în anexa I să se încheie într-un termen de douăzeci și patru de luni.
(6)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Statele membre pot prelungi autorizațiile provizorii acordate produselor fitosanitare care conțin profoxidim pentru o perioadă care nu depășește douăzeci și patru de luni de la data adoptării prezentei decizii.
Articolul 2
Prezenta decizie se adresează statelor membre.
Adoptată la Bruxelles, 9 iunie 2006.